Amalia González Astobiza

Amalia González Astobiza (Santurtzi-Ortuella, 1882 - Bilbo, 1976ko urtarrilaren 15a) Galdakao, Las Carreras, Portugalete eta Bilbon aritu zen irakasle eta eskola-zuzendari bizkaitarra izan zen. «Haurrak Babesteko Batzordearen Kontseilu Nagusia»k merezimenduaren diploma eman zion. Las Carreraseko parke batek bere izena darama.

 Biografia 

 Bizitza 
Amalia González Astobiza Ortuellan jaio zen (garai bateko Santurtzi-Ortuellan)  1882an eta Francisco González Aparicio eta Adelaida Astobiza Ondiz portugaletetarraren alaba izan zen. Gutxienez ahizpa bat izan zuen, María Ascensión González Astobiza (Santurtzi 1894-Bilbo 1992), hura ere irakaslea.

Amalia González Astobiza 1976ko urtarrilaren 15ean, zendu zen Bilbon; lur ematera, ostera, Portugaleteko hilerrira eraman zuten.thumb|276x276px

 Ibilbide profesionala 
Irakaskuntzan ibilbide luzea izan zuen Amalia González Astobizak: Galdakaoko eskolan hasi zen 1902an; geroago, ordea, 1908an, Abanto-Zierbenako Las Carreraseko orduko Ambrosio de los Heros landa-eskolara joan zen irakasle, eta bertan 24 urtez aritu zen, 1926ra arte, hain zuzen. Las Carrerasen aritu ondoren, Portugaleteko eskolara jo zuen; 1926 eta 1934 bitartean bertako maistra izan zen Bilboko Torre-Urizar eskola graduatura abiatu aurretik. Bilboko eskola hartan zuzendari ere aritu zen.

1917an «Haurrak Babesteko Batzordearen Kontseilu Nagusia»k merezimenduaren diploma eman zion, Gobernazio Ministroaren onespenarekin; 200 pezeta eman zizkion.Baina umeen irakasle izateaz gain, haurtzaroan irakurtzen eta idazten ikasi ezin izan zuten nagusiei ere irakasten zien bere denbora librean. 1923an Abanto-Zierbenako Udalak, gainera, saria eman zion maistrari eskolan aurreztu zuenagatik. Bizkaiko Artxibo Hiistorikoa

ARCHIVO MUNICIPAL DE ABANTO ZIERBENA (1923)

Signatura: ABANTO Y CIERVANA 0559/028

1945an 1. maistra kategoriara igo zuten Amalia González Astobiza, eta 1952an, Berastegiko eskoletako zuzendaria zela, urrezko urteurren profesionala egin zuen.

1975ean, urtebete hil aurretik, garai hartako Abanto-Zierbenako Udalak Amalia González Astobiza Alfontso X azkarraren ordenean sar zezaten eskatu zuen. 

 Las Carreraseko parkearen izena 
1959an Las Carreraseko Ambrosio de Los Heros eskolan sute bat egon zen; urte asko igarota, 1972an, beste bat eraiki zuten, eta erabaki zen itzala utzi zuten irakasleen izena jartzea eskola berri hari: "Lucio Askartza Isusi-Isasmendi y Amalia González Astobiza". Izen hori, ordea, luzeegia zen hizkuntzaren ekonomia aldetik; ahoskotasunak "Askartza-Isusi" esatera eraman zituen hiztunak. Amalia González Astobizaren izen-abizenak, beraz, 2.zatian zeudenez, ahazturan geratu ziren.

2015ean Las Carreraseko Emelka elkarteak bertako Haritzalde aretoan herriko emakume ospetsuei buruzko erakusketa bat egin zuen, besteak beste, Amalia González Astobizari buruzkoa. Horren ondoren, Emelka elkarteak Askarza-Isusi eskolako Guraso elkarteari proposatu zion maistra izandakoa omentzeko ekintzaren bat antola zezan.

Urte batzuk geroago, 2019ko martxoan Askartza-Isusi eskolako Lehen Hezkuntzako 1. eta 2. mailako ikasleek gutun bat idatzi zioten Abantoko Udalari; bertan eskatu zioten Las Carreraseko Askartza-Isusi eskola ondoko parkeari "Amalia González Astobiza" izena jartzeko, maistraren memoriarekin zeukaten zor historikoa kitatzeko. Horren ondorioz, 2019ko apirileko Udalbatzan bozkara eraman zuten ikasleon proposamen hura eta aho batez onartu zen.
 Sariak eta aitortzak 

 1917an Haurrak Babesteko Batzordearen Kontseilu Nagusiak merezimenduaren diploma eman zion, Gobernazio Ministroaren onespenarekin; 200 pezeta jaso zituen sari horrengatik.
 1945an 1. maistra kategoriara igo zuten
 1972an inauguratu zituzten Las Carreraseko eskolei bere izena jarri zioten: "Lucio Askartza Isusi-Isasmendi y Amalia González Astobiza"
 1975ean Abanto-Zierbenako Udalak Amalia González Astobiza Alfontso X azkarraren ordenean sartzeko eskaera egin zuen.
 2015ean Emelka elkarteak Las Carreraseko Haritzalde aretoan bertako emakume ospetsuei buruzko erakusketa bat egin zuen, zeinean Amalia González Astobiza ere ageri zen. Bide batez, Emelka elkarteak Askarza-Isusi eskolako Guraso elkarteari eskatu zion Amalia González Astobizaren omenez zerbait egiteko.
 2019an Las Carreraseko Askartza-Isusi eskola ondoko parkeari bere izena jarri zion Udalak, aho batez, eskolako ikasleen eskaera bati men eginez.
 2020an Euskal Herriko Meatzaritzaren Museoak, besteak beste, hainbat informazio panelen bidez gogora ekarri zuen Amalia González Astobiza irakaslearen ibilbidea. 

 Erreferentziak 

 Kanpo estekak 

Kategoria:Ortuellarrak
Kategoria:Bizkaiko irakasleak
Kategoria:Maistrak
Kategoria:Bilbon hildakoak